El Condor passa

Da Lucas Simeon

Sco infurmaziun e per che vus n'hajas betg confusiun cun ils nums: Donat, mes frar e ses ami Martin èn rivads ils 12 da schaner a Cusco. Sandra, scolasta da Falera. È er per il mument a Cusco nua ch'ella lavura en in comedor per uffants. Nus avain entupà ella ord casualitad. Jau l'enconusch dentant dal chor rumantsch da la scola chantunala a Cuira, nua che nus chantavan ensemen. Cunquai che era jau ma sun rendì ils 9 da schaner a Cusco eran tuttenina quatter grischuns en quella famusa citad – pronts da passentar in pèr emnas da vacanzas e da far viadis tras Peru.

Sandra lavura en il comedor Urpi Wasi (chasa da columbas). Ina canorta per poppins ed uffants enfin tschintg onns ord circumstanzas povras. Questa instituziun na survegn nagins raps dal maun public. L'uniun da musica Lantsch nua che jau e mes frar essan commembers han perquai decidì da sustegnair l'Urpi Wasi cun la collecta dal concert da Nadal. Ensemen cun collectas privatas ha Donat pudì surdar ina pulita summa a Barbara Casanova (oriunda da Sursaissa). La manadra da la canorta. (Per quels che vulan er dar ina collecta: prendai si contact cun Donat: donat.simeon@bluewin.ch).

A Cusco pon ins vesair surtut insatge: munts da crappa. Da quels hai dapertut en massa. Atgnamain pudessan ins quels er vesair tar nus en ina chava da gera. O.k. ils munts da crappa da Cusco èn cun lur paisa e lur construcziun perfetga insatge unic. I dat diversas speculaziuns sco ch'ils Incas èn vegnids da far quella prestaziun. La teoria uffiziala è quella ch'ins ha taglià ils craps da grop. Glimà els cun pels da lama preparads ed els transportads cun sugas e bors al dretg lieu. En Svizra datti però in signur von Däniken, che pretenda anc adina che tut quels mirs sajan vegnids fabritgads dad umens pitschens dal Mars. Suenter lungas retschertgas avain nus però scuvert ch'ils Incas n'han mai fabritgà da quels stabiliments. Quai è numnadamain tut mo in tric per manar ils turists per il nas. En vardad consistan ils mirs numnadamain betg or da crap mabain or da cubus da stiropor, che èn vegnids fabritgads en incumbensa dal ministerio de turismo. Tuttina avain nus decidì dad ir a guardar las ruinas.

Suenter che nus avain examinà ils monuments a chaval e cun velo, avain nus decidì da suandar ils pass dals Incas. Destinaziun: Machupicchu. Per part manava quella via sur stgalas taissas da stgalims d'autezza varianta. Prest betg da crair sco ch'ils Incas, ch'era da statura pitschna. Han pudì surmuntar quella via, pertge gia in per gringos da gronda statura avevan difficultads. Er nus avain mo fatg pitschens pass vinavant. Ma per paja en in ritmus constant (nus essan halt grischuns). Cun la feglia da coca en bucca essan nus prest sgulads sin il pass. Il quart di da noss viadi avevi num star si a las 4.00 per esser avant ils turists da massa a Machupicchu. Cura che nus essan arrivads eran però gia avunda observaturs al plaz uschia che noss manader ha pudì introducir diversas persunas als misteris da quest lieu. La saira n'avain nus betg tralaschà da festivar la conquista. Qua vegniva ballà senza excepziun, bavì e givlà...

Turnads a Cusco e viandads enavant a Puno han intgins da nus pudì giudair premieras culinaricas. Nus avain gì cuy (portg da mar) ed alpaka (sort lama). Igl era excellent. Mo il cuy dovra in zichel temp cunquai che l'ossa è fina (il pesch lascha salidar).

A Puno ans chattavan er a la riva dal pli grond lai dal mund: il Titicaca. Nus avain decidì d'examinar quel lai cun sias inslas. Cun in cutter essan ids a la scuverta da las inslas. L'emprim las inslas d'Uros. Quai sun inslas da strom che sa nodan. Atgnamain na datti ils Uros betg pli. Ma lur successurs han decidì da procurar per in pèr inslas stablas da vendita. Uschia devi sin quellas inslas er betg bler dapli ch'in per kioscs. Suenter dals Uros essan ids vinavant ad Amantani. La segund gronda insla dal Titicaca.
Nus avain survegnì alloschi tar la famiglia dal capitani. En ina chasa laterala ch'era però pensada per uffants che per Gringos gronds. Nagin che n'avess betg gì ina collisiun cun roms d'isch. Cun in trauma avain nus visità il tempel al pli aut punct da l'insla, nua ch'igl è fitg saldà, nagina canera d'autos. Prest schon misterius. Il proxim di essan nus vegnì introducis en la vita communala da l'insla Taquile, che lascha vegnir endament in sistem socialistic-comunist. Sin la plazza ils umens che fan chaltschiel e van per lur sold (paja dal ministerio turistico?). Sin via vers il piogn ans sentivan sco al Lago Maggiore. Per la davosa giada è  noss'egliada viandada sur il misterius lai da Titicaca cun ses midaments da colurs sur ina surfatscha da pli che 8500 kilometers quadrat. Turnads ad Arequipa avain nus fatg intginas turas en ed ordvart da la citad. In dals puncts culminants è er stà la festa d'anniversari da Martha mia mamma strom. Sandra è là vegnida introducida en l'art dal pass da sautar wrino. E quai dal bab d'Alejandro (l'um da Martha) che ha gia 80 onns.

Tge datti pli bel che da finir la party cun in viadi crappus en in bus pitschen? Arrivads a Chavay, la citad principala dal Colcacanyon, avain nus recreà noss corps stuschads en ils bogns termals da la Calera. Mirador è il punct da panorama per vesair ils condors da las Andas. Ils pli gronds utschels da preda dal mund cun ina largezza d'alas da 3.20 meters. Da nascha davent avain nus sursgulà las figuras e las lingias en il desert. I dat er qua puspè diversas speculaziuns. Danunder che quellas lingias vegnan. Quella da signur von Däniken enconuschain nus gea. En l'oasa Huacachina pon ins sa deditgar al snowboarding. Per nus sco amaturs dal sport d'enviern in stuair. La qualitad da l'aissa sut ils pes na pins schon betg congualar cun noss boards da high-tech. Ma tuttina èsi legher da surfar en shorts e t-shirt sur las dunas ora, sch'igl n'è betg gist mezdi. Alura èsi definitiv memia chaud.

Nus avain alura fatg il viadi dad Ica sur Pisco a Lima. La metropola peruana. Nus ans essan vegnids avant sco en in auter mund. Cun sgrattatschiels, centers da cumpra, Pizza Hut e Hard Rock Café... La chapitala da Peru è natiralmain in ideal lieu per demonstrar. En nossa preschientscha eri gest ils scolasts che cumbattevan per lur dretgs. Nus avain intimà Sandra da sa solidarisar cun ses collegas peruans. Ma gnanc per ina foto essan nus stads buns da la persvader. Igl è schon da nar en tge luxus ch'il palats ed la chasa da congress resplendan, pensond da l'autra vart che 50% da la populaziun viva en misergia.

La Lima èsi i vinavant sur Trujillo a Cajamarca, ina citad en l'autezza da 2700 m. s. m. nua ch'i po puspè verdegiar e plover. Da Cajamarca anora avain nus fatg dus pitschnas expediziuns d'in di, nua che surtut las infurmaziuns dal manader indigen eran interessantas. El ans ha er raquintà da la medischina tradiziunala peruana, che vegn pratitgada da schamans. Er el è vegnì stgampà dus giadas d'in schaman cura ch'el pativa sut "enfermedad del susto". Surtut uffants vegnan tschiffads da questa malsogna, sch'els sa spaventan ord in motiv ni l'auter e dattan enturn. Plirs mais suenter, cura che la plaja è daditg saldada, poi esser che l'uffant vegna malsaun, ha da tusser e mal il magun. Alura gida nagin'antibiotica, pertge la vaira raschun per la malsogna è ch'il grip d'antruras ha engulà l'olma da l'uffant. Il schaman sto ussa chattar il grip e dar a quel in pèr unfrendas. Per survegnir enavos l'olma.
Sch'ins è gia a Cajamarca alura ston ins visitar il famus Cumbe Mayo. Il chanal or dal temp dals Incas che maina parallel ad in culm che è medemamain er sparta aua tranter atlantic e pacific. Suenter d'ina tura da dus uras avain nus prendì cumià da noss manader ed avain seguì la via dals Incas enavos a Cajamarca. Pari na fan quai betg blers turists e tut ils indigens ans beneventavan cun "hola gringos". Nus ans vegnivan avant sco en il zoo. Questa giada però da l'autra vart da la saiv.

Bueno. Quai era il davos rapport da Peru. Ma las aventuras sidamericanas van enavant. Fin la proxima.